b'\n_START_ARTICLE_\nStorbritannia i Eurovision Song Contest\n_START_SECTION_\nHistorikk\n_START_PARAGRAPH_\nDet er BBC som har ansvaret for \xc3\xa5 velge britenes artist og sang til konkurransen, og frem til 2010 arrangerte BBC en nasjonal konkurranse, lik norske Melodi Grand Prix, for \xc3\xa5 velge ut landets bidrag til Eurovision Song Contest. I \xc3\xa5rene 2010\xe2\x80\x9315 valgte den britiske kringkasteren bidragene internt, men i 2016 returnerte den nasjonale konkurransen under navnet Eurovision: You Decide._NEWLINE_Historien vil ha det til at Storbritannia skulle delta i den f\xc3\xb8rste utgaven av Eurovision Song Contest i 1956, men at BBC misset tidsfristen. BBC hadde imidlertid ingen planer om \xc3\xa5 delta i 1956, og utviklet i stedet sin egen sangkonkurranse, Festival Of British Popular Songs. \xc3\x85ret etter debuterte Storbritannia i Eurovision Song Contest og ble nummer 7 av 10 med l\xc3\xa5ten \xc2\xabAll\xc2\xbb._NEWLINE_Deretter sto Storbritannia over konkurransen i 1958, men har deltatt hvert \xc3\xa5r siden. I 1959 kom landet p\xc3\xa5 en andreplass med \xc2\xabSing, Little Birdie\xc2\xbb og innledet med det en f\xc3\xb8rti \xc3\xa5r lang gullalder i landets Eurovision-historie. Bare to ganger i disse f\xc3\xb8rti \xc3\xa5rene havnet Storbritannia utenfor topp ti \xe2\x80\x93 en ellevteplass i 1978 og en trettendeplass i 1987. Den beste perioden varte fra 1967 til 1978, da Storbritannia innkasserte hele tre seire og fem andreplasser. De \xc2\xabd\xc3\xa5rligste\xc2\xbb plasseringene var fjerdeplassene i 1971 og 1974.\n_START_SECTION_\nEn evig toer\n_START_PARAGRAPH_\nHele femten ganger har Storbritannia kommet p\xc3\xa5 andreplass, og ved to tilfeller \xe2\x80\x93 i 1968 og 1988 \xe2\x80\x93 var britene ogs\xc3\xa5 bare ett poeng unna seieren. Ingen andre land er i n\xc3\xa6rheten av \xc3\xa5 ha s\xc3\xa5 mange s\xc3\xb8lvplasseringer som britene._NEWLINE_Storbritannia har ogs\xc3\xa5 vunnet konkurransen fem ganger: 1967, 1969, 1976, 1981 og 1997. Bare Sverige og Irland har vunnet flere ganger. Storbritannia har imidlertid arrangert Eurovision Song Contest hele \xc3\xa5tte ganger, mer enn noe annet land. BBC tr\xc3\xa5dte nemlig inn som vert i 1960, 1963, 1972 og 1974 etter at de egentlige vertslandene m\xc3\xa5tte si fra seg oppgaven p\xc3\xa5 grunn av \xc3\xb8konomi.\n_START_SECTION_\nSkiftet etter 2000\n_START_PARAGRAPH_\nLenge var Storbritannia sammen med Irland og Malta, de eneste landene som fikk synge p\xc3\xa5 engelsk i Eurovision Song Contest. I 1999 ble spr\xc3\xa5kregelen fjernet, og de fleste land har etter hvert g\xc3\xa5tt over til \xc3\xa5 synge p\xc3\xa5 engelsk. I takt med dette ble Storbritannias resultater stadig svakere, landet ble nummer 16 i 2000 og nummer 15 \xc3\xa5ret etter. I 2003 kom Storbritannia for f\xc3\xb8rste gang helt sist i konkurransen, og det uten poeng. Resultatet ble m\xc3\xb8tt med vantro i Storbritannia, og BBCs legendariske kommentator, Terry Wogan, mente resultatet var en europeisk straff for britenes deltakelse i Irak-krigen. Tre nye sisteplasser fulgte i 2008,  2010 og 2019, og siden 2000 har Storbritannia n\xc3\xa5dd topp ti bare to ganger._NEWLINE_I 2000 innf\xc3\xb8rte Den europeiske kringkastingsunion en ordning som sikret de fire st\xc3\xb8rste \xc3\xb8konomiske bidragsyterne direkte plass i finalen. De fire landene var Storbritannia, Tyskland, Frankrike og Spania, og gruppen ble kalt de fire store. I 2011 kom Italia tilbake i konkurransen, og gruppen ble utvidet til de fem store. Storbritannia har dermed aldri deltatt i en semifinale i Eurovision Song Contest.'